ከዚያ በፊት ግን ሰብለ አስፋውና ኤርሚያስ ኃይለሥላሴ መስክረዋል። ብዙ ተንኮል አልተመለከትኩባቸውም። ሰብለ ምስኪን መልከ መልካም ሴት ነች። ስለቶማስ ተነሳ። ቶማስ ተስፋ። እንዴት ያለ የኢትዮጵያ ነገር የሚያንገበግበው ጥርት ያለ ኦርቶዶክስ ክርስቲያን ነው። አልፎ አልፎ ቤተክርስቲያን ይሄዳል። ገንዘብም ያዋጣል። በመደበኛ አባልነት ግን አልተመዘገበም። መጥፎ ነገር። ሰብለ ግማሽ በራሷ ግማሽ ባስተርጓሚ መሰከረች። ስለቤተክርስቲያኑ ምዝገባ፣ ስለአባ ገብረኪዳን፣ ስለተደረጉ ስብሰባዎች፣ እሷ ስለሰጠችው አስተያየት፣ ስለአባ ዮሐንስ/ገብረኪዳን ፖለቲካና ፖለቲካዊ ስብከት፣ እሷም ይተዉ ብላ እንዳስጠነቀቀቻቸው፣ ከሁለት ወር በፊት እንደደወሉላት፣ ስለአባ ምሣሌ እንግዳ፣ ቤተክርስቲያኑ ቀደም ሲል በሳቸው አመራር ስር ባለው የኢትዮጵያ ቤተክርስቲያን በካናዳ እንደተመዘገበ፣ የኋለኛው ለውጥ የስም ብቻ እንደሆነ እንጂ፣ የቤተክርስቲያን ወይንም የሕጋዊ ሰውነት ለውጥ እንዳልሆነ፣ ከኢትዮጵያ ቤተክርስቲያን በካናዳ መገንጠላቸውን ወይም መለየታቸውን ለምን መናገር እንዳላስፈለገ ይኸውም ህዝቡ ስለሚያውቀው እንደሆነ፣ አባ ገብረኪዳን ሲቀድሱ የሁለቱንም የአቡነ መርቆሪዎስንም የአቡነ ጳውሎስንም ስም ያነሱ እንደነበር፣ የመሰላትን ተናግራለች።
